Summæ et individuæ Trinitatis, largiente gracia, Roclenus sanctæ matris ecclesiæ Nevernensis episcopus. Notum fieri volumus cunctis nostræ provinciæ fidelibus presentibus et absentibus scilicet et futuris qualiter Ævrardus, nepos meus, eximii Cyrici canonicus, suffragium nostri juvaminis est precatus ut concederemus ei ecclesiam unam, cum decimis et oblationibus, omnibusque ad eam recte pertinentibus, quæ est in pago Nevernensi ac in villa quæ nuncupatur Germigniacus, et in honore almiflui confessoris Jesu Christi Germani consecrata, consensu videlicet nostræ ecclesiæ canicorum, de quorum terra ipsius ecclesiæ videbatur esse beneficium. Nos vero utilitati ecclesiæ toto animo consulere volentes, scilicet ut cultus illius et religio nostro tempore ne penitus decrescat, jandicti Ævrardi clerici petitione suscepta, concessimus illi predictorum, ut diximus, consensu canonicorum eamdem ecclesiam et quicquid ad ipsam pertinere videtur, cum uno manso in prædicta villa conjacente qui vocatur mansus beati Germani, eo tenore ut eam vitæ suæ tempore secundum canonicam institutionem quiete teneat et possideat, annisque singulis festivitate beati Cyrici predictis canonicis solidos quinque ex censu reddat, et si aliquo modo de ipso tardus aut neglegens fuerit, duplicatum illum componat et ideo hanc ecclesiam a nobis sibi concessam non amittat, nullamque calumniam a nobis seu successoribus nostris exinde patiatur. Post etiam ejus necem magna obsecratione et interdictu ipse domnus pontifex prohibet ut nemo successorum suorum aut quælibet alia persona nil ex supradicta ecclesia ausus sit ipsis canonicis subtrahere. Quod si fecerit ira Dei omnipotentis patris et filii et spiritus sancti damnatus maneat in œvum, habeatque partem cum Dathan et Abiron et Juda proditore, et cum eis qui dixerunt Domino Deo: recede a nobis, scientiam viarum tuarum nolumus. Ut autem verius credatur et diligentius conservetur, hanc firmitatis cartam fieri precepimus et manu propria eam confirmavimus, manibusque canonicorum nostrorum seu laïcorum confirmari jussimus. Actum est civitate Nevernis publice. Roclenus episcopus. S. Vualeranni archidiaconi. S. Ricardi. S. item Vualeranni abbatis. S. Bertoli abbatis. S. Umberti abbatis. S. Ragembaldi decani. S. Landrici comitis. S. Bodonis filii ejus. S. Icterii militis. S. Ragenaldi militis. S. Guibodii militis. S. Adrebaldi militis. S. Umbaldi militis. Tetbertus Geronta tabellarius scripsit, datavit mense julio, anno quinto regnante Roberto rege.